Mandag er det Serritslevparrets ældste søn, der vidner. Han har mandag formiddag beskrevet et dagligt voldshelvede, hvor han ugentlig fik tæsk. Da familien flyttede til Brønderslev, fik faderen dog et nyt offer i den ældste datter, som det gik hårdt ud over.

Den ældste søn i Serritslevsagen beskrev mandag formiddag i retten i Hjørring, hvordan hans liv var præget af daglige slag med både flad og knyttet hånd samt spark fra faderen. Han fortalte desuden, at det var alle de store børn, der fik tæsk. Selv fik han tæsk flere gange om ugen. Kun de helt små undslap faderens hånd. Han fortalte også, at faderen jævnligt truede børnene med at slå dem ihjel. Ifølge sønnen holdt faderen dog stort set op med at tæske ham, da de flyttede til Brønderslev. Faderen fik sig i stedet for et nyt offer i den ældste datter på 21 år. Han bekræfter i retten, at han har hørt de andre børn fortælle om, hvordan de blev tvunget til at krænke deres ældste søster - hvordan hun blev tvunget til at spise hestepære, hvordan hendes søskende blev tvunget til at tisse på hende, hvordan hun blev beordret til at grave sin egen grav, og at hun blev beordret til at bo i annekset ved siden af huset. I store træk bekræfter han dermed moderens forklaring. Han siger, at hun aldrig har slået nogen af børnene, og at hun ofte lagde sig imellem faderen og børnene, når han blev voldelig. Ved retsmødet fortalte sønnen desuden om, at der ofte manglede mad i familien. Selv om der altid var måltider flere gange om dagen, var der sjældent nok til, at alle kunne blive mætte. Maden kunne bestå af ris med ketchup. - Jeg valgte flere gange at springe fra, så de små kunne få noget at spise, sagde den ældste søn i retten mandag. Han husker en dag, hvor de var så sultne, at han måtte samle flasker rundt omkring i huset, så kan kunne købe en pakke ris og et rugbrød for flaskepanten. Desuden forklarede han, at der kunne gå to til tre uger, hvor børnene ikke kom i bad. Drengen vidner mandag for åbne døre, da han tidligere har været fremme i medierne. Under afhøringen af ham befinder forældrene sig i et tilstødende lyttelokale, hvor sønnen ikke kan se dem. Senere mandag eftermiddag overtager forældrenes forsvarere afhøringen af den ældste søn, når anklageren er færdig med at stille spørgsmål. Senere skal et endnu ukendt vidne fra Skanderborg afgive forklaring. Det samme skal familiens husven, som ifølge anklageskriftet blev beordret til at have sex med børnene af faderen, men som ikke kunne gennemføre det.